നടപടിയെടുക്കും വരെ ശക്തമായ സമരം തുടരും മനുഷ്യച്ചങ്ങലക്ക് ശേഷം റോഡ് ഉപരോധിച്ചു മത്സ്യത്തൊഴിലാളികള് തിരുവനന്തപുരം : അഞ്ചുതെങ്ങില് മല്സ്യത്തൊഴിലാളികളായ സ്ത്രീകള് റോഡ് ഉപരോധിച്ചു. നഗരസഭാ ജീവനക്കാര്ക്കെതിരെ നടപടിയെടുക്കും വരെ ശക്തമായ സമരം നടത്താനാണ് തീരുമാനം എന്ന് ആക്ഷന് കൗണ്സില് അറിയിച്ചു. ആക്ഷന് കൗണ്സില് കണ്വീനര് ഫാദര് ലൂസിയാന് തോമസാണ് സമരം ഉദ്ഘാടനം ചെയ്തത്. വിവിധ കേന്ദ്രങ്ങളില് നിന്ന് ജാഥയായി ആണ് മത്സ്യത്തൊഴിലാളികള് അഞ്ചുതെങ്ങ് ജംഗ്ഷനിലേക്ക് എത്തിയത്. കഴിഞ്ഞ ദിവസം ആറ്റിങ്ങലില് അല്ഫോന്സ എന്ന മത്സ്യത്തൊഴിലാളിയുടെ മീന്കുട്ട മുന്സിപ്പാലിറ്റി ജീവനക്കാര് തട്ടിത്തെറിപ്പിച്ചിരുന്നു. ഈ സംഭവത്തില് ഇതുവരെ നടപടി സ്വീകരിച്ചില്ലെന്നാണ് ഇവര് ആരോപിക്കുന്നത്. അതിനോടൊപ്പം, സ്ത്രീകള്ക്കെതിരായ അതിക്രമങ്ങളില് യാതൊരു നടപടിയും സ്വീകരിക്കുന്നില്ല എന്ന ആരോപണവും ഉയര്ത്തിയിട്ടുണ്ട്. പ്രതിഷേധത്തിന്റെ ഭാഗമായി ഇന്നലെ മനുഷ്യച്ചങ്ങല തീര്ത്തിരുന്നു. റോഡ് ഉപരോധത്തോടൊപ്പം ഇന്ന് മത്സ്യബന്ധനവും വിപണനവും നിര്ത്തിവെച്ചു.